CELEX: 52018DP0358
Language: el
Date: 2018-10-02 00:00:00
Title: Απόφαση του Ευρωπαϊκού Κοινοβουλίου της 2ας Οκτωβρίου 2018 σχετικά με την αίτηση για την άρση της ασυλίας του Γεωργίου Κύρτσου (2018/2069(IMM))

13.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/53
            
         
      P8_TA(2018)0358
      Αίτηση για την άρση της ασυλίας του Γεωργίου Κύρτσου
      Απόφαση του Ευρωπαϊκού Κοινοβουλίου της 2ας Οκτωβρίου 2018 σχετικά με την αίτηση για την άρση της ασυλίας του Γεωργίου Κύρτσου (2018/2069(IMM))
      (2020/C 011/12)
      
         Το Ευρωπαϊκό Κοινοβούλιο,
      
                  —
               
               
                  έχοντα υπόψη την αίτηση για την άρση της ασυλίας του Γεωργίου Κύρτσου, που διαβίβασε ο αντιεισαγγελέας του Αρείου Πάγου, στις 28 Μαρτίου 2018, προκειμένου να ασκηθεί ποινική δίωξη εις βάρος του για το αδίκημα της μη καταβολής χρεών προς το Δημόσιο (ποινικές δικογραφίες ΑΒΜ: IG 2017/11402 και EG 10-17/337, που υποβλήθηκαν με το έγγραφο 1 160 350 της 28ης Μαρτίου 2018), και η οποία ανακοινώθηκε στην ολομέλεια στις 2 Μαΐου 2018,
               
            
                  —
               
               
                  έχοντας ακούσει τον Γεώργιο Κύρτσο σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
               
            
                  —
               
               
                  έχοντας υπόψη το άρθρο 62 του Συντάγματος της Ελληνικής Δημοκρατίας,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A8-0291/2018),
               
            
                  Α.
               
               
                  λαμβάνοντας υπόψη ότι η Εισαγγελία του Αρείου Πάγου έχει ζητήσει την άρση της ασυλίας του Γεωργίου Κύρτσου, βουλευτή του Ευρωπαϊκού Κοινοβουλίου, σε συνάρτηση με ποινική διαδικασία λόγω μη καταβολής χρεών (άνω των 200 000 EUR) προς το Δημόσιο, σύμφωνα με τις διατάξεις του άρθρου 25 παράγραφος 1 και 6 του Ν.1882/1990, που αντικαταστάθηκε από τις διατάξεις του άρθρου 23 παράγραφος 1 του Ν.2523/1997 και του άρθρου 25 παράγραφος 1 του Ν.1882/1990, όπως αντικαταστάθηκαν από το άρθρο 34 παράγραφος 1 του Ν.3220/2004, το άρθρο 3 παράγραφος 1 του Ν.3943/2011, το άρθρο 20 του Ν.4321/2015 και, τέλος, από το άρθρο 8 του Ν.4337/2015·
               
            
                  Β.
               
               
                  λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
               
            
                  Γ.
               
               
                  λαμβάνοντας υπόψη ότι το άρθρο 62 του Συντάγματος της Ελληνικής Δημοκρατίας προβλέπει ότι, όσο διαρκεί η βουλευτική περίοδος, ο βουλευτής δεν διώκεται, ούτε συλλαμβάνεται, ούτε φυλακίζεται, ούτε με άλλο τρόπο περιορίζεται χωρίς άδεια του Σώματος·
               
            
                  Δ.
               
               
                  λαμβάνοντας υπόψη ότι ο Γεώργιος Κύρτσος ενεργούσε από τις 29 Ιουνίου 2009 ως νόμιμος εκπρόσωπος (Γενικός Διευθυντής) της εταιρείας «Free Sunday Εκδοτική Α.Ε.»·
               
            
                  Ε.
               
               
                  λαμβάνοντας υπόψη ότι ο Γεώργιος Κύρτσος, υπό την ιδιότητα του νόμιμου εκπροσώπου της εταιρείας Free Sunday Εκδοτική Α.Ε. κατηγορείται ότι δεν κατέβαλε το οφειλόμενο στο κράτος ποσό των εξακοσίων είκοσι επτά χιλιάδων επτακοσίων πενήντα δύο ευρώ και εξήντα πέντε λεπτών (627 752,65 EUR)·
               
            
                  ΣΤ.
               
               
                  λαμβάνοντας υπόψη το φερόμενο αδίκημα προδήλως δεν συνδέεται άμεσα με την ιδιότητα του Γεωργίου Κύρτσου ως βουλευτού του Ευρωπαϊκού Κοινοβουλίου αλλά, αντιθέτως, αφορά την προηγούμενή του θέση ως διαχειριστή της εκδοτικής του εταιρείας·
               
            
                  Ζ.
               
               
                  λαμβάνοντας υπόψη ότι για τους σκοπούς του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, η δίωξη δεν αφορά γνώμες εκφρασθείσες ή ψήφους δοθείσες κατά την άσκηση των καθηκόντων του εν λόγω βουλευτή του Ευρωπαϊκού Κοινοβουλίου·
               
            
                  Η.
               
               
                  λαμβάνοντας υπόψη ότι δεν υπάρχουν υπόνοιες ότι η δίωξη ασκείται με πρόθεση να παρεμποδιστεί η πολιτική δραστηριότητα του βουλευτή (fumus persecutionis)·
               
            
               
                  1.
               
               
                  αποφασίζει να άρει την ασυλία του Γεωργίου Κύρτσου·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις ελληνικές αρχές και στον Γεώργιο Κύρτσο.
               
            
         (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI:EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.